KTC ร่วง 2.33% คาดนลท.ขายทำกำไรหลังราคาพุ่งสะท้อนกำไร Q1 โตแกร่งไปมากแล้ว
KTC ร่วง 2.33% ล่าสุด ณ เวลา 10.33 น. อยู่ที่ 336 บาท ลบ 8 บาท หรือ 2.33% สูงสุดที่ 343 บาท ต่ำสุดที่ 331 บาท ด้วยมูลค่าซื้อขาย 275.51 ล้านบาท ด้าน โบรกฯ แนะขายทำกำไร หลังราคาวิ่งขึ้นสะท้อนกำไร Q1 โตแกร่งไปมากแล้ว 
20 เม.ย. 2561

ผู้สื่อข่าวรายงานว่า ราคาหุ้น บริษัท บัตรกรุงไทย จำกัด (มหาชน) หรือ KTC ล่าสุด ณ เวลา 10.33 น. อยู่ที่ 336 บาท ลบ 8 บาท หรือ 2.33% สูงสุดที่ 343 บาท ต่ำสุดที่ 331 บาท ด้วยมูลค่าซื้อขาย 275.51 ล้านบาท

ทั้งนี้ ราคาหุ้น KTC ปรับตัวลง คาดนักลงทุนขายทำกำไรหลังราคาหุ้นปรับตัวแรง 3 วันติดหลังจากประกาศกำไรไตรมาส 1/61 โตถึง 65% เมื่อเทียบจากปีก่อน
ขณะเดียวกัน บล.แลนด์ แอนด์ เฮ้าส์ ระบุในบทวิเคราะห์ ให้ราคาเป้าหมายหุ้น KTC ที่ 315 บาท/หุ้น KTC โดยราคาหุ้นสะท้อนไปมากแล้วจนเกินราคาเป้าหมาย แนะนำ “ขายทำกำไร”
โดยกำไร KTC ในไตรมาส 1/61 แข็งแกร่งมาก โต 65% เทียบจากปีก่อน และโต 28% เทียบจากไตรมาสก่อน KTC ที่ 1,209 ล้านบาท ถือเป็นอีกไตรมาสหนึ่งที่ทำกำไรสูงสุดใหม่อย่างต่อเนื่อง
ทั้งนี้ประมาณการกำไรปี 61 โต 27% เทียบจากปีก่อน แม้ว่าปีนี้ KTC จะต้องเผชิญผลกระทบของเกณฑ์ใหม่จากการลดอัตราดอกเบี้ยบัตรเครดิตจาก 20% เหลือ 18% เต็มปี รวมถึงเกณฑ์ธปท.ที่จำกัดการให้วงเงินบัตรเครดิต ผู้มีรายได้ที่ไม่เกิน 3 หมื่นบาทไม่เกิน 5เท่า ซึ่งลูกค้าหลักของ KTC ผลดังกล่าวคาดว่าจะกระทบกับรายได้ดอกเบี้ยทางด้านบัตรเครดิต
อย่างไรก็ดีเชื่อว่าการปรับกลยุทธ์โดยหันไปเน้นลูกค้าสินเชื่อบุคคล ซึ่งจะเพิ่มสัดส่วนจาก 35% เป็น 40% ของสินเชื่อรวม ซึ่งมี Yield ที่ดีกว่า จะช่วยชดเชยได้ ประกอบกับเชื่อว่าความสามารถในการตามเก็บหนี้ที่ตัดบัญชีไปแล้วในรูปแบบรายได้หนี้สูญรับคืนยังคงเติบโตขึ้นอย่างต่อเนื่อง และ credit cost ที่คาดว่าจะลดลงจากที่ตั้งสำรองไว้มากแล้ว จะทำให้ KTC มีกำไรสุทธิ 4,193 ล้านบาท เพิ่มขึ้น 27% เทียบจากปีก่อน